
VENDIM
Nr. 907, datë 18.11.2020

PËR KOSTOT DHE MËNYRËN E MBULIMIT TË SHPENZIMEVE TË SISTEMIT TË IDENTIFIKIMIT TË KAFSHËVE DHE TË REGJISTRIMIT TË FERMAVE BLEGTORALE

Në mbështetje të nenit 100 të Kushtetutës e të pikës 2, të nenit 7, të ligjit nr. 10465, datë 29.9.2011, “Për shërbimin veterinar në Republikën e Shqipërisë”, të ndryshuar, me propozimin e ministrit të Bujqësisë dhe Zhvillimit Rural, Këshilli i Ministrave

VENDOSI:

1. Kafshët dhe fermat blegtorale identifikohen e regjistrohen, sipas programit kombëtar të identifikimit dhe të regjistrimit (IR) të hartuar nga struktura përgjegjëse për veterinarinë në ministrinë përgjegjëse për veterinarinë.
2. Të gjithë termat e përdorur në këtë vendim kanë të njëjtin kuptim me ata të përcaktuar në nenin 4, të ligjit nr. 10465, datë 29.9.2011, “Për shërbimin veterinar në Republikën e Shqipërisë”, të ndryshuar, ndërsa termat e mëposhtëm kanë këto kuptime:
a) “Pronar ose kujdestar”, çdo person fizik apo juridik, që ka në pronësi kafshët ose është i ngarkuar të kujdeset për kafshët, me ose pa shpërblim financiar;
b) “Bazë materiale për procesin e identifikimit të kafshëve dhe regjistrimin e fermave blegtorale”, identifikuesit e kafshëve, regjistrat, pasaportat, kartelat, certifikatat shëndetësore veterinare për lëvizjen e kafshëve dhe formularët për regjistrimin e kafshëve.
3. Kostoja e blerjes së bazës materiale për procesin e identifikimit të kafshëve dhe regjistrimin e fermave blegtorale përballohet nga buxheti i shtetit i alokuar për veterinarinë.
4. Vendosja e matrikujve, plotësimi i formularëve të identifikimit të kafshëve dhe të regjistrimit të fermave blegtorale, përditësimi e ndryshimet në Sistemin e Informacionit Blegtoral dhe Veterinar (RUDA) dhe lëshimi i certifikatave shëndetësore veterinare për lëvizjen e kafshëve kryhen nga shërbimi veterinar rajonal, pa pagesë. Shpenzimet përballohen nga buxheti i shtetit i alokuar për veterinarinë.
5. Me hyrjen në fuqi të këtij vendimi, fondi i grumbulluar nga shitja e matrikujve në llogarinë e të ardhurave jashtë limitit të përdoret për blerjen e bazës materiale për procesin e identifikimit të kafshëve dhe regjistrimin e fermave blegtorale. 
6. Vendimi nr. 957, datë 7.12.2016, i Këshillit të Ministrave, “Për pagesën e kostos financiare të sistemit të identifikimit dhe regjistrimit të kafshëve dhe fermave blegtorale nga fermerët”, shfuqizohet. 
7. Ngarkohen Ministria e Financave dhe Ekonomisë, Ministria e Bujqësisë dhe Zhvillimit Rural dhe Autoriteti Kombëtar i Veterinarisë dhe Mbrojtjes së Bimëve për zbatimin e këtij vendimi.

